Теодор Траянов
Пролетен славослов

chitanka.info

О, пролет бързолетна,

всесилна, искрометна,

ти дойде многоцветна

и всичко възроди!

Ти нов живот донесе

и къс по къс сърцето си

пося из тъмний лес и

в човешките гърди!

За щастието свято

на плодоносно лято

приготви ти позлата

и сетна красота!

Простори ти отключи

и мойта скръб обручи

с неземного съзвучие

на своята мечта!

Блажена чародейка,

ти сне от всяка вейка

безмълвната жалейка

на черната тъга!

През всички бъдни буни

да пеят твойте струни,

душата да целуне

смирено и врага!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.